Hoe sal die Kings in die Curriebeker kan speel?Soos die wanorde by die OP Rugbyunie stilswyend voortduur, word daar toenemend gewonder hoe en waarmee hulle `n Curriebekerspan in die veld kan stoot. Wanneer die Curriebekerreeks op 9 April afskop, is daar vir die OP Kings niks op die spel nie. Hulle sal sukkel om hond-haaraf te maak, maar is nietemin verseker van ŉ plek onder die laaste nege spanne wat dan in die Premierliga speel. Soos die ander vyf Super-franchise’e moet die OP van 9 April af twee spanne per naweek op die veld hê. Dit sluit die junior spanne uit. Die Superreeks waaraan die uitgedunde Southern Kings, weens die manewales en die bestuurversuim van Cheeky Watson, moet deelneem, begin reeds op 25 September. Die span is nog nie eens gevul nie. Dan kom die Curriebekerspan by. Met die uitsondering van Junie, wanneer die inkomende toer van Ierland die Superreeks tot stilstand dwing, speel die Southern en die OP Kings feitlik elke naweek gelyktydig tot en met einde Julie wanneer die uitspeelwedstryde van die Superreeks begin. (En jy kan maar jou salaris verwed dat die Kings nie daar sal wees nie!) Waarmee gaan hulle die twee kompetyisies tegemoet? OP Rugby het die eina-Supergroep, geen ander gekontrakteerde spelers wat nog daar oefen nie omdat hulle nie betaal word nie, en geen geld om nuwe spelers vir die Curriebekerreeks te lok nie. Intussen is hulle, as een van die Super-franchise’e, van hulle plek verseker in die rondomtalie tussen die voorste nege spanne uit die 15 Curriebekerdeelnemers. Die ses franchisebonde (Blou Bulle, Goue Leeus, OP Kings, Sharks, Cheetahs en die Westelike Provinsie) is ŉ plek in die boonste nege spanne vir die Premierliga gewaarborg. Hulle word aangevul deur die drie spanne wat in die opstellende ronde die beste van die res vaar. Is dit regverdig? Wat van spanne, en daar is nog ander, soos Griekwas, die Luiperds, die SWD Arende en die Pumas wat seker almal ŉ kans het om bo die Kings te eindig? Saru het dit nie te breed nie. Hulle het reeds die Southern Kings onder ŉ nuwe maatskappy beveilig sodat Watson en sy trawante nie die sowat R28 miljoen se betaling van TV-regte in die diep donker gat van hulle skuld – glo sowat R100 miljoen – ingooi nie. Dit het nie niks gekos nie. Kan hulle, veral met die verlies van Absa as borg, nog meer geld by die Kings beskikbaar stel? Absa was die naamborg vir die nasionale spanne, die Curriebekerreeks en ook die twee provinsiale junior reekse. Die borgskap het van die orde van R20 miljoen bedra.